Raziunalisar è la maxima da la politica da sanitad dal Grischun

La cumissiun predeliberanta dal cussegl grond sut il presidi da Fabrizio Keller (PCD) è s'occupada en duas sesidas ch'han durà l'entir di dal rapport davart il svilup dals custs en ils fatgs da sanitad dal Grischun. Cusseglier guvernativ Peter Aliesch e collavuraturas e collavuraturs dal departament han declerà a la cumissiun las causas dal svilup dals custs e las pussaivladads per influenzar ils custs.

La cumissiun predeliberanta dal cussegl grond è sco la regenza da l'opiniun, ch'igl n'è betg da cumenzar en emprima lingia a pruvar d'influenzar ils custs da la vart da la dumonda, mabain da la vart da la purschida, q.v.d. tar ils furniturs da prestaziuns. La maxima da la politica sanitara dal chantun na duai betg esser da raziunar, mabain da raziunalisar. Ins vul raziunalisar spezialmain cun optimar las structuras dals ospitals. En quest connex è la cumissiun predeliberanta da l'idea, ch'il project da la regenza che vul repartir ils ospitals dal chantun en trais regiuns d'ospital, saja cunvegnent. En il rom dal provediment cun ospitals graduà duain ils ospitals regiunals restar er vinavant cumpetents per il provediment medicinal da basa da lur populaziun. Per ademplir l'incarica da provediment na duai pli esser decisiv il fatg da maximar la purschida da prestaziuns da mintga ospital, mabain quel d'optimar la purschida da prestaziuns aifer la regiun d'ospitals. Questa finamira duain ins cuntanscher cun furmas instituziunalisadas da collavuraziun tranter ils ospitals d'ina regiun e cun concentrar ils tractaments cumplexs e las proceduras da support aifer la regiun.

Il provediment sanitar da la populaziun dal chantun duai succeder er vinavant sin in nivel qualitativ optimal. Las finamiras e las directivas che la regenza ha formulà en sia politica sanitara sco er las mesiras ch'il departament da giustia, polizia e sanitad ha previs, vulan ch'ils ospitals, ils asils da vegls e las chasas da tgira, las organisaziuns da spitex sco er ils medis generalists e las medias generalistas cuntanschian structuras e modas da sa cumportar respectivamain promovian talas, per pudair furnir las prestaziuns correspundentas a la moda la pli economica pussaivla. La cumissiun predeliberanta ha prendì enconuschientscha en quest connex, che per ils ospitals publics, ils asils da vegls e las chasas da tgira sco er per las organisaziuns da spitex duai vegnir introducì a curta vista in nov sistem da finanziaziun cun impuls per furnir las prestaziuns a moda economica.

La cumissiun predeliberanta beneventa las finamiras e directivas da la politica sanitara dal chantun che la regenza ha formulà sco er las mesiras ch'ins ha prendì en mira sa basond sin questas finamiras e sin quests princips. En quest connex propona la cumissiun predeliberanta al cussegl grond da fixar expressivamain cun tractar il rapport, ch'i saja da prender en consideraziun da serrar ospitals sulettamain, sche autras mesiras n'influenzeschan betg suffizientamain il svilup dals custs dals ospitals.

Gremi: cumissiun predeliberanta dal cussegl grond

Funtauna: rg departament da giustia, polizia e sanitad

Data: 15.09.1998